送悟藏主還姑蘇
作者：釋崇嶽
朝代：宋

paragraphs: 玲瓏巖畔瞥不瞥，豎起脊梁生鐵橛。
無端林下錯商量，携手相隨入虎穴。
甕裏驀然失却鱉，箇事明明向誰說。
彼時只是此時人，誰知眼裏重添屑。
我携拄杖奔南北，君入西山恣輕忽。
放下蛇頭捋虎鬚，翻身便作白拈賊。
太虛全布目前機，生殺交馳誰敢窺。
我來一笑重相見，鼻孔由來向下垂。
密庵家風徹骨貧，密庵有眼且無筋。
將無作有這些子，透這些子能幾人。
西風落木天宇迥，君兮不住別峰頂。
曹谿一滴杖頭挑，漲起吳江千萬頃。